કચ્છના માંડવી બંદરે એક જમાનામાં સમૃદ્ધિની છોળો ઊડતી અને અહીં બનતાં વહાણો મારફતે દેશવિદેશમાં મોટાપાયે વેપાર ચાલતો હતો. ખાસ તો આફ્રિકા સાથે નિયમિત વેપાર ચાલતો હતો. અહીંની વેપારી કોમની સાથે ખલાસીઓ પણ તેમના સાહસ માટે પ્રખ્યાત હતા. માંડવીમાં બનેલાં વહાણો તે સમયે ભારે વિખ્યાત હતાં. તેમ આજે તેનાં મોડેલોની ખ્યાતિ દેશદેશાવર ફેલાઈ છે. માત્ર આઠ વર્ષના હતા ત્યારથી દરિયો ખેડતા શિવજી ભુદા ફોફંડી નામના માલમ આજે ૮૬ વર્ષની ઉંમરે વહાણે ચડવાના બદલે વહાણના મોડેલ બનાવીને વિખ્યાત થયા છે.